**ZAPISNIK**

**s 13. sjednice Gradskog vijeća Grada Skradina**

**13.** sjednica Gradskog vijeća Grada Skradina održana je u petak 29. (dvadesetdevetog) ožujka 2019.g. u Uredu gradonačelnika, s početkom u 10,30 sati.

 Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 12, te kako postoji kvorum za pravovaljano odlučivanje. Sjednici su nazočni: Željko Bajalica, Ivan Banić, Kristina Bilić, Ante Bratić, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica. Sjednici nije nazočan: Florijan Žižić (opr.ods.).

 Sjednici su nazočni gradonačelnik Grada Skradina Antonijo Brajković, te njegovi zamjenici Kristina Vlaić Bubalo i Nikola Milović.

 Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 6. točaka. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

 Za raspravu i odlučivanje utvrđen je slijedeći

**D N E V N I R E D**

1. Prijedlog Odluke o izmjeni Odluke o komunalnom doprinosu.
2. Prijedlog Odluke o izmjeni Odluke o komunalnoj naknadi.
3. Prijedlog Odluke o komunalnim djelatnostima na području Grada Skradina.
4. Prijedlog Odluke o određivanju komunalnih djelatnosti koje se obavljaju na temelju ugovora.
5. Prijedlog Odluke o povjeravanju obavljanja komunalnih djelatnosti trgovačkom društvu “RIVINA JARUGA” d.o.o.
6. Zaključak o primanju na znanje Izvješća o radu gradonačelnika Grada Skradina za razdoblje 01.07. 2018.g.-31.12. 2018.g.

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

-2-

1. **TONĆI PETROVIĆ, vijećnik HDZ-a:**

„1. Kako će se skupljati korisni otpad poput papira npr. po novom sustavu skupljanja otpada te gdje će jahte odlagati smeće naročito s rive? Kako ćemo odlagati plastični otpad poput šampona, pelena i sl.?

2. Da li je Grad podnio zahtjev za barem djelomično uklanjanje ševara sa plaže, V. Jruge (ostatka).

P.S. ACI je ispod recepcije uklonio ševar sav.“

ODGOVORI:

 Pročelnik Jedinstvenog upravnog odjela Grada Skradina odgovorio je:

„1. Za korisni otpad ili reciklabilni otpad kućanstvima će se podijeliti posebne kante kad Fond koji je raspisao natječaj na nivou države i na koji smo se mi prijavili u petom mjesecu prošle godine provede kompletno do kraja postupak javne nabave i kada nam te kante dostave. To je odvajanje na nivou kućnog praga i ta kanta se odvozi besplatno, a „Rivina Jaruga“ će imati termine kada će se to odvoziti. Što se tiče ove plastike koja ne ide u plastiku, ona ide u miješani otpad. Kad bude osnovano reciklažno dvorište, onda će se takav otpad moći dovesti na reciklažno dvorište i takav otpad spada u otpad onečišćen tvarima npr. od deterđenta. Tko želi, takav otpad moći će se dovesti na reciklažno dvorište i besplatno ga tamo odložiti, a sve kako bi se smanjila količina miješanog otpada kod kuće. Do tada ide u miješani komunalni otpad.“

 Na drugo pitanje vijećnika Tonćia Petrovića odgovorio je gradonačelnik Grada Skradina Antonijo Brajković:

„2. Grad kroz svoj Urbanistički plan uređenja, a koji se treba usvojiti, definirao je ove prostore na kojima se nalazi ševar kroz buduće uređenje plaže, odnosno kroz projektnu dokumentaciju uređenja plaže, i kroz projektnu dokumentaciju koju izrađujemo za komunalni vez u uvali Mala jaruga. Budući je izrađeno Idejno rješenje, sad će se ići na izradu Glavnog projekta komunalnog veza. Tamo je definirano kroz projekt jednim dijelom micanje ševara u Maloj jaruzi, ali budući kako su na našem području restriktivni ekološki zahtjevi i standardi, zadržana je i zona ševara. To je ovaj dio ispod parkinga. Na plaži nema definiranog zelenog pojasa. Što se tiče ACI-a, pretpostavljam, u stvari gotovo sam siguran, kako je on to napravio na svoju ruku.“

 Pročelnik Josip Silov dodao je kako je ACI, prošle godine tražio uklanjanje ševara u vrhu uvale Rokovača. Održan je sastanak s pročelnicom Upravnog odjela u Županiji zaduženom za prostorno uređenje i s ravnateljicom Javne ustanove za zaštitu prirode. Jedno od pitanja je bilo je uklanjanje ševara iz uvale Rokovača i na usmeni upit nije dobivena suglasnost. Da li je ACI, u međuvremenu dobio kakvu dozvolu, temeljem pisanog zahtjeva i da li je promijenjen stav i dobivena kakva dozvola, ne zna. ACI gospodari tim prostorom, pa je ACI i zadužen i odgovoran za taj prostor. Ali ako je dobivena dozvola i temeljem toga je ševar uklonjen, mišljenja je kako je to dobro.

-3-

1. **SLAVKO SKOČIĆ, vijećnik SDSS-a:**

„1. Ulazimo u 04. mjesec 2019.g. Da li očekujete da će se sve planirano Proračunom za 2019.g. (i više od toga) izrealizirati sa posebnim osvrtom na ulaganja u komunalnu infrastrukturu i njeno održavanje i što na tome posebno činite

2. Pred nama je turistička sezona. Držite li opravdanim moj zahtjev da se u špici sezone vanjska rasvjeta u svim naseljima Grada Skradina noću ne isključuje? Ako je odgovor NE, zašto?“

ODGOVORI:

 Gradonačelnik Grada Skradina Antonijo Brajković odgovorio je:

„1. Što se tiče Vašeg prvog pitanja, mi očekujemo da ćemo većinu iz područja komunalne infrastrukture, a što je planirano proračunom, te planom nabave izrealizirati. Primjetili ste, naravno, da neke aktivnosti još nismo započeli, jer dosta tih aktivnosti vezano je za vanjske izvore financiranja. Do sada je uvijek bila praksa da kroz četvrti mjesec potpisujemo ugovor s Ministarstvom regionalnog razvoja, sukladno programu održivog razvoja lokalne zajednice dobivamo određena sredstva. Mi ta sredstva već godinama koristimo za asfaltiranje nerazvrstanih cesta. Tako da kad potpišemo ugovor i vidimo s kojim sredstvima raspolažemo vjerojatno ćemo morati rebalansirati proračun i onda kroz peti ili šesti mjesec početi i s tim aktivnostima uređenja nerazvrstanih puteva. Što se tiče drugih aktivnosti, neke od njih se trenutno rade ili trebaju započeti s radom, neke se završavaju, npr. uređenje Ribarske ulice je pred završetkom.Planirano je također uređivati plažu, nadopunjavati javnu rasvjetu, uređivati prostor za buduću seljačku tržnicu i dr. U svakom slučaju nadam se da ćemo što više aktivnosti, prije svega iz proračuna i to onog dijela koji je usmjeren na podizanje standarda iz komunalnog područja izrealizirati u godini koja je pred nama. Dobar dio naglaska proračuna je stavljen i na izradu projektnih dokumentacija, jer nam je to osnov za neke buduće aktivnosti.

2. Što se tiče vašeg drugog pitanja, to je nešto s čim se ja susrećem vrlo često iz svih naselja. Moj je stav i to ću napraviti u razgovoru s našim komunalnim poduzećem, odnosno sjesti ću s direktoricom komunalnog poduzeća i pročelnikom, te vidjeti koje su uštede trenutno na potrošnji električne energije s ovim isključivanjem i koliko će nas to koštati. Moj stav je da ćemo to morati napraviti i to barem u ljetnom dijelu godine, odnosno tih 3-4 sata kad se rasvjeta gasi ipak ostavili da gori. Mislim da ušteda koju ostvarujemo nije u onoj mjeri koliko je opravdano očekivanje građana da je imaju u svakom dijelu noći tijekom ljeta. Kada napravimo analizu, gotovo sam siguran da ćemo na smanjivanje te restrikcije barem za vrijeme ljetne sezone.“

1. **SILVANA MATIĆ, vijećnica MOST-a:**

„1. Da li će se osigurati i kada prolazni put vlasnicima poljoprivrednog zemljišta u Mokricama kroz zagrađeno koncesijsko područje u Sonkoviću prema Prukljanu?

2. Što Grad može učiniti da se BK Sonković dovede u red iznutra kao što je doveden izvana te se više ne dopusti devastiranje koje se dogodilo u zadnjih nekoliko godina?“

-4-

ODGOVORI:

 Pročelnik Jedinstvenog upravnog odjela Grada Skradina odgovorio je:

„1. Put je postojao kao i mnogi koji postoje i nigdje ga nema ucrtanog kao ni ostalih i zbog toga je Agencija za poljoprivredno zemljište kad je davala tri čestice u najam, nije ga ni uzela. Međutim, dogovor je s koncesionarom zemljišta da po rubu parcele probije put za domicilno stanovništvo. To je gospodin Beneta obećao napraviti. Put nije ucrtan, ali postoji dobra volja koncesionara to napraviti, jer on nema obvezu to raditi.“

Na drugo pitanje vijećnice Silvane Matić odgovorio je gradonačelnik Grada Skradina Antonijo Brajković:

„2. Energetska obnova zgrade Boćarskog kluba Sonković je završena, čekamo fotografije kako bi ljudi mogli vidjeti kako je to prije izgledalo, a kako je sad. Izvana je lijepo uređeno, ostalo ga je urediti iznutra. Nadam se da ćemo, u dogovoru s vodstvom Boćarskog kluba koji na neki način upravlja tim prostorom da se i taj unutrašnji dio uredi, kako bi se ubuduće o njemu skrbilo pažnjom dobrog gospodara. Grad može jednom godišnje otići u kontrolu svojih prostora i utvrditi kako se o njima skrbi.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 12. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 12. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Prijedlog Odluke o izmjeni Odluke o komunalnom doprinosu**

O prijedlogu Odluke o izmjeni Odluke o komunalnom doprinosu uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako je dana 22. veljače 2019.g. zaprimljena Uputa, KLASA: 040-01/19-01/32, URBROJ: 2182-01/1-19-2 od 20. veljače 2019.g., koju je dostavio Ured državne uprave u Šibensko- kninskoj županiji, a nakon što je izvršio nadzor zakonitosti općih akata s 12. sjednice Gradskog vijeća Grada Skradina od 31. siječnja 2019.g. akata. Sukladno navedenoj Uputi potrebno je donijeti Odluku o izmjeni Odluke o komunalnom doprinosu kojom se uklanjaju uočene nepravilnosti iz Odluke o komunalnom doprinosu, usvojenoj na 12. sjednici Gradskog vijeća Grada Skradina. Potom je navela što treba izmjeniti prijedlogom Odluke o izmjeni Odluke o komunalnom doprinosu:

U Odluci o komunalnom doprinosu (“Službeni vjesnik Šibensko-kninske županije”, broj 02/19), mijenja se članak 6. koji sada glasi:

 „Jedinična vrijednost komunalnog doprinosa određuje se u kunama po kubnom metru (m3) građevine ovisno o obujmu građevine (obujam građevine do 600 m3 i obujam građevine preko 600 m3) kao i o zoni u kojoj se gradi

|  |  |  |  |
| --- | --- | --- | --- |
| ZONE | Iznos kom. doprinosa za građevine obujma do 600 m3 | Iznos kom.doprinosa za svaki dodatni m3 iznad 600 m3 obujma građevine  | Gospodarski i pomoćni objekti (garaže,pušnice,staje i slično) |
|  I | 40,00 | 75,00 | 5,00 |
| II | 20,00 | 30,00 | 4,00 |
| III | 10,00 | 20,00 | 3,00 |

Isto tako, u navedenoj Odluci, u članku 12. stavak 2. mijenja se i glasi:

„U slučaju točke 3. stavak 1. ovog članka obveznik je dužan priložiti odgovarajući dokaz kako u vlasništvu odnosno suvlasništvu nema kuću ili stan na području Republike Hrvatske.“

Predsjednica Gradskog vijeća Grada Skradina Nadija Zorica otvorila je raspravu.

Za riječ se javio vijećnik Slavko Skočić, te pitao zašto je drastično povećana cijena komunalnog doprinosa za objekte iznad 600 m3. Gradonačelnik Antonijo Brajković mu je odgovorio kako nije ništa povećano, a da je ova cijena jedna od najnižih u Šibensko-kninskoj županiji. Objekt od 600 m3 se smatra luksuzom, jer preračunato, to je stambeni prostor od 150 m2. Smatra se kako vlasnik objekta tolike veličine ima dovoljno stambenog prostora, pa dodatni m3 se obračunavaju po iznosu navedenom u odluci.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izmjeni Odluke o komunalnom doprinosu, te je ista jednoglasno usvojena.

 Odluka se prilaže Zapisniku pod 1) i čini njegov sastavni dio.

-6-

**Točka 2.**

**Prijedlog Odluke o izmjeni Odluke o komunalnoj naknadi**

O prijedlogu Odluke o izmjeni Odluke o komunalnoj naknadi uvodno izlaganje podnijela je viša savjetnica za gospodarstvo, turizam i komunalne poslove. Anka Verović. Navela je kako, sukladno istoj Uputi navedenoj u prethodnoj točci dnevnog reda koju je dostavio Ured državne uprave u Šibensko-kninskoj županiji, treba izmijeniti Odluku o komunalnoj naknadi, također donesenoj na 12. sjednici Gradskog vijeća Grada Skradina od 31. siječnja 2019.g. Potom je navela što treba izmjeniti prijedlogom Odluke o izmjeni Odluke o komunalnoj naknadi:

U Odluci o komunalnoj naknadi (“Službeni vjesnik Šibensko-kninske županije”, broj 02/19), u članku 7. stavak 6. se briše.

Predsjednica Gradskog vijeća Grada Skradina Nadija Zorica otvorila je raspravu.

Za riječ se javila vijećnica Silvana Matić te pitala da li će, osim donesenih promjena koje se odnose na II zonu, a s obzirom da nije mijenjana visina komunalne naknade, ljudima stizati veći računi. Gradonačelnik Antonijo Brajković odgovorio je kako vjerojatno hoće iz razloga što je za naselje Skradin napravljen jedan pilot projekt, odnosno snimanje dronom, te je uveden sustav evidencije nekretnina. U I zoni računi će dolaziti veći onim osobama koji su do sada bili zaduženi za primjerice 100m2, a u skladu s obavljenim snimanjem utvrdi se kako se radi o površini 120 m2. Takvim osobama će dolaziti veći računi zbog veće površine koja će se obračunavati, a ne zbog povećanja koeficijenata za izračun cijene komunalne naknade. Jedino povećanje cijene komunalne naknade predviđeno je za parkirališta, pa će vlasnicima parkirališta dolaziti povećani računi, odnosno po cijeni 3,00 kn/m2, a što je i usvojeno na prošloj sjednici.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izmjeni Odluke o komunalnoj naknadi, te je ista jednoglasno usvojena.

 Odluka se prilaže Zapisniku pod 2) i čini njegov sastavni dio.

**Točka 3.**

**Prijedlog Odluke o komunalnim djelatnostima na području Grada Skradina.**

O prijedlogu Odluke o komunalnim djelatnostima na području Grada Skradina uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se ovim prijedlogom Odluke utvrđuju komunalne djelatnosti koje se obavljaju na području Grada Skradina, način i uvjeti njihovog obavljanja, te druga pitanja od značaja za obavljanje komunalne djelatnosti i poslova na području Grada Skradina, a sve u skladu s Zakonom o komunalnom gospodarstvu. Potom je navela koje se komunalne djelatnosti obavljaju na području Grada Skradina, a kojima se osigurava održavanje i/ili građenje komunalne infrastrukture. To su: održavanje nerazvrstanih cesta, održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje groblja, održavanje čistoće javnih površina, te održavanje javne rasvjete. Na kraju izlaganja, navela je tko obavlja komunalne djelatnosti na području Grada, te način i uvjete obavljanja istih. Potom je otvorena rasprava.

-7-

 Za riječ se javio vijećnik Ante Bratić te pitao što učiniti kada prijeti rušenje objekta na cestu jer se objekt nalazi u derutnom stanju, a vlasnici nisu utvrđeni. Gradonačelnik Antonijo Brajković mu je odgovorio kako se u takvim situacijama ne postupa po ovoj odluci ni po Zakonu o komunalnom gospodarstvu, već postoji Odluka o komunalnom redu i zna se koje se mjere mogu poduzeti. Komunalni redar bi trebao izaći na teren, utvrditi činjenično stanje, te obavijestiti vlasnike. Nažalost, obično se dogodi kako se nema koga obavijestiti jer nema utvrđenog vlasništva. U tom slučaju Grad bi se morao pobrinuti za sigurnost kako se ne bi dogodila nesreća, iako je to u stvarnosti jako teško jer bi se trebalo zadirati u tuđe vlasništvo, a bez dozvole. To nije jednostavno. Ali ako baš predstavlja potencijalnu prijetnju i ugrožava sigurnost, onda Grad može poduzeti određene mjere, nažalost o trošku svih građana s područja Grada Skradina.

 Za riječ se javila vijećnica Silvana Matić i pitala, u vezi dimnjačarskih poslova, da li se može i kome obratiti ukoliko se želi očistiti dimnjak. Gospođa Anka Verović odgovorila je kako Grad trenutno tu djelatnost nema. Probalo se nekoliko puta organizirati tu djelatnost i nekoliko puta je bio raspisivan natječaj za obavljanje dimnjačarskih poslova. Potrošeno je dosta novca, uglavnom bezuspješno. Jedne godine, taj posao dobila je jedna tvrtka iz unutrašnjosti i bilo je puno problema.

 Kako se više nitko nije javio za riječ, predsjednica Gradskog vijeća Grada Skradina Nadija Zorica stavila na glasovanje prijedlog Odluke o komunalnim djelatnostima na području Grada Skradina, te je ista jednoglasno usvojena.

 Odluka se prilaže Zapisniku pod 3) i čini njegov sastavni dio.

**Točka 4.**

**Prijedlog Odluke o određivanju komunalnih**

**djelatnosti koje se obavljaju na temelju ugovora**

O prijedlogu Odluke o određivanju komunalnih djelatnosti koje se obavljaju na temelju ugovora, uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se ovim prijedlogom Odluke određuje komunalna djelatnost koja se na području Grada Skradina obavlja na temelju pisanog ugovora, odnosno kako se to radi o komunalnoj djelatnosti održavanja nerazvrstanih cesta. U svom izlaganju nabrojila je što sve mora sadržavati ugovor o povjeravanju obavljanja komunalnih djelatnosti, te je obrazložila postupak odabira, odnosno kako se postupak odabira, sklapanja, izmjene i provedbe ugovora provodi sukladno propisima o javnoj nabavi. Potom je otvorena rasprava.

 Za riječ se javio vijećnik Slavko Skočić i pitao tko kontolira izvršenje ugovorenih poslova. Gospođa Anka Verović mu je odgovorila kako se prilikom raspisivanja natječaja za izvođenje radova održavanja nerazvrstanih cesta, provodi postupak i za imenovanje nadzornog tijela koji, tijekom trajanja ugovora o izvođenju radova, nadzire i kontrolira izvođača radova.

 Kako se više nitko nije javio za riječ, predsjednica Gradskog vijeća Grada Skradina Nadija Zorica stavila na glasovanje prijedlog Odluke o određivanju komunalnih djelatnosti koje se obavljaju na temelju ugovora, te je ista jednoglasno usvojena.

 Odluka se prilaže Zapisniku pod 4) i čini njegov sastavni dio.

-8-

**Točka 5.**

**Prijedlog Odluke o povjeravanju obavljanja komunalnih**

**djelatnosti trgovačkom društvu “RIVINA JARUGA” d.o.o.**

O prijedlogu Odluke o povjeravanju obavljanja komunalnih djelatnosti trgovačkom

društvu “RIVINA JARUGA” d.o.o., uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se prijedlogom ove Odluke trgovačkom društvu “RIVINA JARUGA” d.o.o. Skradin, povjerava obavljanje slijedećih komunalnih djelatnosti: održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje groblja, održavanje čistoće javnih površina, održavanje javne rasvjete, održavanje plaža, te usluge parkiranja na uređenim javnim površinama. Potom je otvorena rasprava.

 Za riječ se javio vijećnik Slavko Skočić i rekao kako će ponoviti pitanje ili konstataciju, izrečene više puta na sjednicama Gradskog vijeća, a to je kako bi se trebala izraditi specifikacija puteva i javnih površina koje bi komunalno poduzeće trebalo održavati, jer bi to po njegovu mišljenju bio uvjet za odrediti koliko treba radne snage, novaca i svega ostalog. Kao primjer navodi kanal iskopan prije 30 godina koji se proteže uz nerazvrstanu cestu, u velikoj dužini kroz Skradinsko Polje i nije ga nitko sanirao. Mještani Skradinskog Polja ga s vremena na vrijeme kose i uređuju. Slijedom navedenog, pita da li bi to bio posao tvrtke „Rivina Jaruga“ d.o.o. Gradonačelnik Antonijo Brajković mu je odgovorio kako to nije u nadležnosti komunalnog poduzeća, već onoga tko održava nerazvrstane ceste, a za održavanje nerazvrstanih cesta potpisan je ugovor s tvrkom „Ceste Šibenik“ d.o.o., a na temelju prethodno zakonom provedenog postupka. Istaknuo je kako komunalna tvrtka „Rivina Jaruga“ d.o.o. Skradin ne može obavljati posao za koji netko drugi ima potpisan ugovor.

Kako se više nitko nije javio za riječ, predsjednica Gradskog vijeća Grada Skradina

Nadija Zorica stavila na glasovanje prijedlog Odluke o povjeravanju obavljanja komunalnih djelatnosti trgovačkom društvu “RIVINA JARUGA” d.o.o., te je ista jednoglasno usvojena.

 Odluka se prilaže Zapisniku pod 5) i čini njegov sastavni dio.

**Točka 6.**

**Zaključak o primanju na znanje Izvješća o radu** **gradonačelnika**

**Grada Skradina za razdoblje 01.07. 2018.g.-31.12. 2018.g.**

 Nakon uvodnog izlaganja od strane gradonačelnika Grada Skradina Antonija Brajkovića o Izvješću o njegovu radu za razdoblje 01.07. 2018.g.-31.12. 2018.g., otvorena je rasprava.

 Za riječ se javio vijećnik Slavko Skočić i zatražio pojašnjenje tri stavke iz Izvješća koje se odnose na projekt „Gourmet Skradin“. Isto tako, zamolio je gradonačelnika da pokuša stupiti u kontakt s tvrtkom u čijoj su nadležnosti odašiljači i veze, a u svrhu boljeg televizijskog signala na području Grada Skradina. Gradonačelnik Antonijo Brajković odgovorio je kako su više puta upućivani dopisi prema „Odašiljačima i vezama“, a koji su uvijek odgovarali kako je teško za mali broj korisnika očekivati ulaganje znatnijih financijskih sredstava za poboljšanje signala, pogotovo sada kad je značajnije raširen sustav kabelskih veza. Dalje je naveo kako to nije nešto što je u ingerenciji Grada i jedino što Grad može je s vremena na vrijeme podsjećati i slati dopise

-9-

nadležnima, a ekonomsku opravdanost takvih ulaganja procjenjuje sama tvrtka koja se time bavi. Što se tiče pitanja vijećnika do kuda je stigao „Gourmet“ projekt, gradonačelnik je odgovorio kako je prostor bivše pršutane nasuprot igrališta NK „SOŠK“ zamišljen kao „Gourmet“ akademija i upravo je pred krajem izrada projektne dokumentacije. Nada se kako će se kroz četvrti mjesec podnijeti zahtjev za ishodovanje građevinske dozvole za taj objekt i kako će se moći prijaviti na neki izvor financiranja, ako se otvori u ovoj godini. Procjena ulaganja u taj objekt je cca 10.000.000,00 kn plus PDV. Ukoliko se taj natječaj objavi, nada se kako Grad ima velike šanse da sredstva budu odobrena kako bi projekt ispunio svoju svrhu, odnosno da bude središnje mjesto edukacije i središnje mjesto koje će lokalnim poljoprivrednicima omogućiti da svoje proizvode podignu na viši nivo kroz tehnološku obradu proizvoda koja je također predviđena na tom objektu. Dalje je naveo kako će se poduzimati i neke druge mjere koje će biti direktno usmjerene na poljoprivrednike kako bi im se osiguralo mjesto gdje će moći prodavati svoje proizvode na tržištu od nekoliko stotina tisuća ljudi, jer ovo jest toliko tržište, s obzirom da se toliki broj ljudi izmjeni ulaskom, te izlaskom iz Nacionalnog parka Krka. Ovaj projekt je i u duhu ekologije, ali i u duhu razvoja gospodarstva jer će omogućiti kratke lance opskrbe, odnosno da netko u krugu od 4-5 km svoje proizvode može proizvesti i plasirati na tržište. Grad će, pod najpovoljnijim uvjetima što može, dati svima koji su zainteresirani i koji se nečim bave u poljoprivredi da to mogu i prodati. Koliko će biti uspješni, to će ovisiti o njima samima i kvaliteti njihovih proizvoda.

 Za riječ se javila vijećnica Silvana Matić i navela kako je zanima kod izvođenja građevinskih radova koji su konkretno izvedeni radovi na uređenju dijela bedema utvrde Turina i da li ima saznanja kad bi dječji vrtić mogao biti gotov. Kod projektne dokumentacije, zanimalo ju je što je s odlagalištem Bratiškovački gaj. To pita iz razloga što kolaju informacije kako se i dalje tamo nelegalno odlaže otpad, iako je odlagalište zatvoreno Isto tako, pita da li se razmišljalo što se može napraviti kako bi se to spriječilo i da se kazne oni koji to rade. Predlaže da se postave kamere koje bi se uključivale na senzor i na taj način bi se uhvatilo nekog na djelu. Gradonačelnik Antonijo Brajković je redom postavljenih pitanja odgovorio:

* Utvrda Turina; svake godine kroz program Ministarstva kulture i Program javnih potreba

u kulturi za tzv. nepokretnu kulturnu baštinu, Grad prijavi određeni projekt s područja Grada Skradina u dijelu gdje je najbolja mogućnost da se program kvalitetno prijavi, te da isti bude odobren. U ovom slučaju, to je bio bedem. Međutim, puno su veće potrebe od onog što Gradu odobri Ministarstvo kulture. Ministarstvo kulture odobrilo je 100.000,00 kn. Grad je iz svojih sredstava izdvojio 125.000,00 kn i ukupno je Grad s 225.000,00 kn s PDV-om obnovio jedan segment bedema ispod utvrde Turina. I ove godine dobiveno je 100.000,00 kn od strane Ministarstva kulture i Grad u istom iznosu će nastojati obnoviti drugi segment, ali prije toga moraju se izvršiti arheološka istraživanja. Naveo je kako se troše veliki novci za nešto što je jedva primjetno u prostoru, ali je važno. Kultura je važna, ali i skupa, jer je obnova takve vrste baštine skupa. Međutim, to je pretpostavka da bi se jednog dana taj prostor stavio u funkciju i da bude od koristi zajednici koja ovdje živi i kojoj ta baština pripada. Paralelno s tim, izrađuje se projektna dokumentacija za izgradnju šetnice i tog kompleksa ostatka utvrde.

* Što se tiče dječjeg vrtića, naveo je kako on napreduje svojim tijekom. Ugovor o izvođenju

radova traje 24 mjeseca. Interes i Grada i izvođača je da radovi budu što brži. Grad će u ovoj godini morati započeti s postupkom imenovanja privremenog ravnatelja vrtića koji bi trebao započeti pravne radnje za osnivanje ustanove. Po planu to sve treba biti gotovo u pedagoškoj godini 2021-2022. Po njemu, realno je da bi dječji vrtić trebao biti otvoren u jesen 2021.g.

-10-

* Grad je svjestan problema koji se tiču odlagališta Bratiškovački gaj. Odlagalište je

zatvoreno, ali se uvijek dobivaju signali s terena i pritužbe kako je uočeno i daljnje odlaganje. Naveo je kako, nažalost, s kamerama ne funkcionira, iz razloga što da bi se mogle postaviti kamere, trebaju se imati određene dozvole, a njih je gotovo nemoguće dobiti za tu svrhu. Jedina mogućnost je da komunalni redar bude stalno prisutan i čeka hoće li netko doći i odložiti otpad, a što je po njemu nemoguće, ili da se netko odluči svjedočiti. Poznavajući naš sustav, to bi dugo trajalo, a i ljudi nisu baš skloni svjedočiti. Jednostavno, trenutno nema učinkovitih mjera kako to zaustaviti. Dalje je naveo kako svaka jedinica lokalne samouprave ima takvih problema i kako još uvijek traže kvalitetno rješenje problema.

 Vijećnica Silvana Matić je iznijela mišljenje kako će se takve situacije moći riješiti i da će se razviti svijest ljudi o tome tek kad netko plati visoku kaznu.

 Kako se za raspravu više nitko nije javio, predsjednica Gradskog vijeća Grada Skradina Nadija Zorica zatvorila je raspravu, te se prima na znanje Izvješće o radu gradonačelnika

Grada Skradina za razdoblje 01.07. 2018.g.-31.12.2018..g.

 Zaključak se prilaže Zapisniku pod 6) i čini njegov sastavni dio.

Sjednica je završena u 11,45 sati.

**ZAPISNIK SASTAVILA:**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.